ОСНОВНА ШКОЛА „ДР АЛЕКСАНДАР САБОВЉЕВ“

БРОЈ: 116

ДАНА: 29.05.2020. године

ЗЕЧКА

На основу Инструкције Министарства просвете, науке и технолошког развоја у вези са поступањем основних школа поводом отварања објеката за пријем ученика у току нормализације услова за време епидемије COVID-19 (бр.601-00-9/4/2020-1 од 05.05.2020. године), Школски одбор Основне школе “Др Александар Сабовљев“ Ечка на седници одржаној електронским путем на дан 29.05.2020. године, доноси

ПРАВИЛНИК О ОРГАНИЗАЦИЈИ РАДА

И ПОНАШАЊУ ЗАПОСЛЕНИХ, УЧЕНИКА И ТРЕЋИХ ЛИЦА

ТОКОМ ТРАЈАЊА ОПАСНОСТИ ОД ЗАРАЗНЕ БОЛЕСТИ COVID-19

**Члан 1.**

Ради благовремене припреме школе за: пријем ученика који се тестирају за први разред, присуство ученика у школи који искажу потребу за поправљање оцена, као и за полагање завршног испита и друге неопходне потребе у школи које проистекну сагласно одлукама органа надлежних институција, овим правилником се уређује организација рада у Основној школи “Др Александар Сабовљев“ Ечка (даље: школа) и правила понашања и поступања запослених у школи, ученика школе и трећих лица која улазе у просторије школе.

Правилник се доноси у циљу свођења могућности оболевања и преношења вируса COVID-19 на најмању могућу меру, а у свему у складу са одлукама и мерама Владе Републике Србије на основу континуираног праћења епидемиолошке ситуације у земљи и стручне процене републичког Кризног штаба и надлежних институција.

**Члан 2.**

Како би се у највећој могућој мери онемогућило обољевање и преношење вируса COVID-19 у школи се примењују мере здравствене заштите садржане у Инструкцији Министарства просвете у вези са поступањем средњих школа поводом отварања објеката за пријем ученика за време епидемије COVID-19.

Током боравка у школи сва лица се морају придржавати мера заштите прописаних овим правилником.

**Члан 3.**

Пре доласка ученика у школу и након одласка ученика из школе, у школи се спороводи прање, чишћење, дезинфекција простора, прибора и опреме, као и проветравање просторија.

Редовно одржавање простора школе укључује прање и дезинфиковање подова, врата, столова, столица, квака, прекидача за светло, ручки ормарића, славина и других површина које користи већи број лица, најмање два пута дневно, а по потреби и чешће.

Прибор и средства за чишћење и дезинфекцију морају се држати ван домашаја ученика и не смеју се примењивати у непосредној близини ученика, како би се избегло евентуално удисање испарења.

**Члан 4.**

На улазу у школу поставља се дезобаријера – сунђер или крпа добро натопљена средством за дезинфекцију на бази хлора, као и дозер са средством за дезинфекцију руку на бази 70% алкохола.

Одмах по уласку у школски објекат сва лица морају да изврше дезинфекцију руку, мобилних телефона и личних ствари.

**Члан 5.**

На улазу у школу, уколико јединица локалне самоуправе школи обезбеди средства и на тржишту постоји могућност набавке бесконтактог топломера, врши се се бесконтактно мерење температуре свих лица која улазе у школски објекат.

Мерење температуре лицима која улазе у школски објекат спроводи лице запослено у школи које одреди директор.

Сва лица која улазе у школу дужна су да се подвргну мерењу температуре бесконтактним топломером.

Лице којем је измерена температура 37оC или више не може ући у просторије школе.

**Члан 6.**

У школи се може боравити искључиво са заштитном маском која прекрива нос и уста.

Приликом боравка у школи неопходно је држати међусобну удаљеност од најмање 2м.

Физички размак од најмање два метра у сваком смеру треба спровести у свим затвореним просторијама школе (канцеларијама, учионицама, ходницима).

**Члан 7.**

Сва лица која бораве у школи морају редовно спроводити мере личне хигијене, посебно прања руку сапуном и водом у трајању од најмање 20 секунди или средством за дезинфекцију на бази алкохола. Избегавати додиривање лица, посебно очију, носа и уста пре прања и дезинфекције руку.

Током трајања активности ученике треба подсећати на коришћење средстава за дезинфекцију и чешће прање руку.

**Члан 8.**

Док бораве у школи, као и при доласку и одласку из просторија школе запослени, ученици и трећа лица су дужни да:

- одржавају удаљеност од најмање два метра једни од других у разговору приликом социјалних интеракција;

- избегавају контакт са свима који показују симптоме респираторних обољења попут кашљања, кијања, бола у грлу, повишене телесне температуре;

- чешће перу руке сапуном и водом минимум 20 секунди а нарочито:

- пре доласка у школу и након одласка из просторија школе;

- након сваких сат времена проведених у просторијама школе;

- издувавања носа, кијања и кашљања;

- пре и након физичког додира са другим лицима;

- пре, током и након припремања хране;

- пре јела;

- пре и након третирања ране или посекотине;

- након употребе тоалета;

- након контакта са животињама, храном за животиње или животињским излучевинама;

- након одлагања отпада;

- на сваких сат времена проветравају радне просторије;

- у ситуацијама када није могуће прање руку одржавају хигијену руку коришћењем гела, који садржи 70% алкохола или другог одговарајућег средства за дезинфекцију руку;

- прекрију уста и нос приликом кашљања и кијања надлактицом, како би уста и нос остали чисти, или да кашљу и кијају у папирну марамицу, коју ће одмах бацити и одмах потом опрати руке;

- избегавају додиривање лица, очију, уста и носа;

- спроводе све мере наведене у одлуци надлежног кризног штаба.

Школа ће обезбедити одговарајућа средства за спровођење мера из става 1 овог члана, као и одвијање процеса рада у просторијама школе, који треба да омогући стварање услова за спровођење мера прописаних овим чланом.

**Члан 9.**

Активности ученика и запослених у школи организују се у мањим групама тако да се максимално избегне међусобни контакт различитих група, као и њихови сусрети у холу школе, ходницима, дворишту, салама и тоалетима.

У складу са бројем ученика који долазе у школу формира се потребан број група које се распоређују у просторије школе.

У једној учионици дозвољен је боравак једног наставника и до 10 ученика у исто време, уз поштвање прописа о физичком размаку од најмање 2 метра између особа.

**Члан 10.**

Искоришћене маске и рукавице и остали отпад одлагати у кесе смештене у канте.

Кесе са отпадом завезати пре бацања у контејнер.

**Члан 11.**

У школи може да буде најмањи могући број запослених у исто време, али довољан да се могу организовати све планиране активности.

Запослени, којима је у зависности од природе посла и појединих задатака по решењу директора школе организован рад од куће а обезбеђени су им одговарајући технички услови, на рад у школу долазе само по позиву директора.

**Члан 12.**

Сви запослени у школи дужни су да прате своје здравствено стање и да у случају појаве било каквих симптома који могу да укажу на респираторну инфекцију (повишена температура, кашаљ, краткоћа даха, отежано дисање, губитак чула укуса и мириса) одмах предузму мере изолације, јаве се директору и удаље се са посла, потом се јаве изабраном лекару по процедури која важи за све грађане са сумњом на COVID-19.

**Члан 13.**

У ситуацији појаве сумње на оболевање од COVID-19 или потврде оболевања код запосленог у школи, директор је у обавези да о томе обавести епидемиолога надлежног завода за јавно здравље ради даљег поступања.

**Члан 14.**

Уколико поједина лица не поштују препоруке из овог правилника, сматраће се да постоји оправдани разлог за удаљавање ових лица из просторија школе и одбијање пружања тражене услуге од стране школе.

**Члан 15.**

Овај Правилник ће се примењивати, мењати и допуњавати док за то постоји потреба, у складу са одлукама и мерама Владе Републике Србије, на основу континуираног праћења епидемиолошке ситуације у земљи и стручне процене републичког Кризног штаба и надлежних институција.

**Члан 16.**

Правилник ступа на снагу од 29.05.2020. године.

ПРЕДСЕДНИК ШКОЛСКОГ ОДБОРА